Jeg havde i sin tid oprettet et abonnement til TV og internet i en lejlighed, hvor jeg boede med en kammerat. Som sådan fungerede det fint nok, med enkelte nedbrud osv., som man kan overleve.

Problemet startede dog da jeg flyttede ud og min roommate ville opsige abonnementet, der stod i mit navn. Han fik at vide at han godt kunne opsige det og oprette et nyt i sit eget navn - han fik sågar et opsigelses brev. Næsten præcis 1 år senere får jeg et rykkerbrev, hvor der stod at jeg ikke havde betalt min Yousee regning i 2 kvartaler på min nye adresse - desuden havde jeg ikke betalt for overflytning af abonnement. Regningen lød på 950 kr. Jeg kontaktede straks Yousee og spurgte hvordan jeg kunne få sådan en regning og fik at vide at jeg jo havde fået mit abonnement med mig, da jeg var flyttet (havde i mellemtiden boet to forskellige steder, hvor det ingen af stederne var muligt at få Yousee og der var allerede eksisterende TV og internet abonnementer).
Jeg spurgte så om hvornår jeg nogensinde havde sagt ja til et nyt abonnement i mit navn og så på en adresse, hvor det ikke var muligt at få Yousee, samtidig med at det faktisk var opsagt for 1 år siden. Her fik jeg at vide at sådan noget skete automatisk uden min godkendelse. Jeg forlangte at snakke med en overordnet, da jeg på ingen måde troede det var muligt/lovligt.

Her fik jeg en langt mere imødekommende person i røret, der hurtigt kunne se at der trods alt måtte være sket en fejl og han ville straks fjerne regningen - jeg bad om at få en mail-kvittering på vores samtale, så jeg var sikker på ikke at modtage flere rykkere, nu der havde stået de ville melde mig til inkasso ved næste udeblivende betaling. Da jeg efter en uge ikke havde fået en mail, ringede jeg til Yousee og forhørte mig om regningen var fjernet fra systemet og fik et klart ja - der var ingen problemer.

Herefter spoler vi tiden endnu 1 år frem til slut april i år, hvor jeg kommer hjem fra en ferie til et brev fra et advokatfirma. Her står jeg skal lave en aftale om "det beløb der for længst er forfalden til betaling og kan indbringes for Retten." Beløbet er den her gang på 717 kr. Jeg tager først kontakt til advokatfirmaet for at høre om der ikke er sket en fejl og hvordan det kan være de mener det er tredje rykker - her er tonen ligeså dårlig, men det er en anden historie. Jeg tager derefter kontakt til Yousee og snakker med en sød og venlig medarbejder - får sat hende ind i situationen og hun undersøger straks hvad der kan være sket. Det viser sig at i første omgang har de kun fjernet grundbeløbet, men jeg havde i sin tid fået rykkergebyrer og det var dem jeg nu fik rykkergebyrer for. Hun lovede at ordne det og sende en mail der bekræftede det - den modtog jeg 1½ time senere. 

Jeg stod altså som dårlig betaler i 1 år uden nogensinde at være blevet kontaktet af Yousee eller deres advokatfirma - samtidig med det aldrig havde været et problem at betale pengene, som reelt set aldrig var nogen jeg skulle betale! Begge parter påstod de havde sendte flere breve (som senere viste sig at dem havde de fået retur) - Yousee havde endda kontaktet mig via telefon mindst 4 gange i løbet af de to år for at høre om jeg ville have Yousee igen...

Hvis jeg kunne ha' givet dem 0 stjerner havde de fået det, men hende der i sidste ende hjalp med at ordne det hele, gør at de faktisk har fortjent den ene stjerne. For på trods af den måde det hele foregik på, har 2 ud af 5 af dem jeg været i kontakt med været utroligt venlige og imødekommende. Det skulle dog aldrig ha' været nået til det punkt!